text: 36-årig mand dræbt i voldsom trafikulykke
  14 maj 2019 kl. 06.50
  En 36-årig mand mistede livet, og en anden mand blev tirsdag morgen alvorligt kvæstet ved en voldsom trafikulykke ved Gesten.
  Ulykken skete kort før klokken 7 i et vejkryds ved Gesten nær Vejen, hvor Kirkevej munder ud i Gestenvej.
  Syd- og Sønderjyllands Politi oplyser, at en bil med fire rumænere kørte ud over hajtænder og dermed ikke overholdt vigepligten og ramte ind i en bil, der var ved at passere krydset.
  Ved sammenstødet blev en 36-årig rumænsk mand dræbt, mens en af hans landsmænd er alvorligt kvæstet, mens de to sidste i bilen er lettere tilskadekomne.
  Den anden bil blev ført af en dansk mand, der slap fra ulykken uden fysiske skader.
  - Vi har en bilinspektør på ulykkesstedet, hvor vejen har været spærret, mens undersøgelserne stod på, oplyser vagtchef Nikolaj Hølmkjær, Syd- og Sønderjyllands Politi, til TV SYD.
  Politiet undersøgelser var afsluttet kort før klokken 10.
  
  